༣ཡུལ་ཁམས་མི་འདྲ་བའི་འཚོ་བའི་གོམས་སྲོལ་དང་ཁོར་ཡུགཡུལ་སྲོལ་ཆ་ལུགས་བཅས་ཀྱང་དམངས་ཁྲོད་རྩོམ་རིག་གསར་རྩོམ་བྱེད་པར་འགྱུར་ལྡོག་འབྱུང་བའི་འབྱུང་རྩ་ཡིན།གཏམ་རྒྱུད་གཅིག་ས་ཁུལ་སོ་སོ་ནས་བཤད་པ་ཡོངས་སུ་མཚུངས་པའི་ངེས་པ་མེད་དེ།དཔེར་ན།ས་ཆ་སོ་སོའི་ས་བབ་ཀྱི་མཐོ་དམའ་དང་གནམ་གཤིས་ཀྱི་དྲོ་གྲང་ལྟར་ཞིང་ཕྱུགས་ཐོན་སྐྱེད་གཉེར་སྟངས་མི་འདྲ་བའི་དབང་གིས།ངག་རྩོམ་གཅིག་ས་གནས་སོ་སོར་ཁྱབ་དུས་ནང་དོན་ཐད་ལོ་ཏོག་རྨོ་འདེབས་དང་ཕྱུགས་ཟོག་འཚོ་སྐྱོང་།བཟོ་ལས་ཐོན་སྐྱེད།ཁ་བ་རི་བོ་སོགས་ས་གནས་རང་རང་གི་ཁྱད་ཆོས་མངོན་པར་མཚོན་ཡོད།དེ་བས།དམངས་ཁྲོད་རྩོམ་རིག་ཁྱབ་གདལ་བྱེད་སྐབས་མི་རིགས་རང་བཞིན་དང་ས་གནས་རང་བཞིན་གྱི་ཁྱད་ཆོས་ལྟར་ནང་དོན་ལ་འགྱུར་ལྡོག་འབྱུང་བཞིན་ཡོད།